Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : 1 Pv 351/12/8807	Michalovce, 12.12.2012
EEČ : 2-66-347-2012

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Michalovce
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Dňa 7.5.2012 v čase o 6.30 hod. v XXXXX v obci Rakovec nad Ondavou, okr. Michalovce prechovával 3 ks plastových zatavených striekačiek a 1 ks papierového vrecka s nápisom "MOUKA" s malým obsahom lisovanej suchej rastliny, kde tieto veci po predchádzajúcej výzve dobrovoľne vydal príslušníkom polície, z ktorých sa na základe následne vypracovaného znaleckého posudku v 1 ks zatavenej injekčnej striekačky nachádzalo 0,03 g bieleho kryštalického prášku s priemerným 55,5 % obsahom metamfetamínu, ktorý je v zmysle zákona č. 139/1998 Z. z. v znení neskorších predpisov zaradený do II. skupiny psychotropných látok, čo predstavuje 1 obvykle jednorázovú dávku drogy, pričom tieto látky si zaobstaral pre vlastnú potrebu v presne nezistenom čase od neznámej osoby v meste Michalovce za sumu 20,- €.
Podľa §216 odsek 2 Trestného poriadku je určená obvinenému skúšobná doba v trvaní 36 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka OR PZ v Michalovciach, Obvodného oddelenia PZ Trhovište pod sp. zn. ORP-600/TR-MI-2011 zo dňa 6.7.2012 bolo začaté trestné stíhanie vo veci podľa § 199 ods.1 Tr. poriadku a následne bolo XXXXX dňa 6.7.2012 vznesené obvinenie podľa § 206 ods.1 Tr. poriadku pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zákona na vyššie uvedenom skutkovom základe.
     	Poverený príslušník PZ po ukončení skráteného vyšetrovania predložil tunajšej prokuratúre spis s návrhom na podanie obžaloby. Preskúmaním návrhu a na vec vzťahujúceho sa vyšetrovacieho spisu som však dospel k záveru, že sú splnené tak formálne, ako aj materiálne predpoklady na podmienečné zastavenie trestného stíhania proti obvinenému. 
Obvinený svojím konaním naplnil pojmové znaky skutkovej podstaty prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Tr. zákona tým, že neoprávnene pre vlastnú potrebu prechovával pervitín (metamfetamín), teda drogu ktorá je podľa zákona č. 139/1998 Z.z. o omamných látkach, psychotropných látkach a prípravkoch v znení neskorších zmien a doplnkov zaradená v II. skupine psychotropných látok v rozsahu jednej jednorázovej dávky. Za uvedený prečin možno uložiť trest odňatia slobody až na tri roky. Obvinený vyhlásil, že spáchal skutok, za ktorý je stíhaný a potvrdil, že okolnosti uvedené v uznesení o vznesení obvinenia sa zakladajú na pravde. Svoje konanie oľutoval a zároveň dal výslovne súhlas na postup podľa § 216 Tr. poriadku. Súhlasil tiež s podmienkami podmienečného zastavenia trestného stíhania.
	Obvinený doposiaľ nebol súdne trestaný. Z miesta bydliska nie je bližšie hodnotený. Z odpisu z registra trestov je zrejmé, že rozhodnutím Okresnej prokuratúry Michalovce sp. zn. 1 Pv 1337/06 z 14.12.2006, právoplatným 22.12.2006 bolo obvinenému podmienečne zastavené trestné stíhanie pre prečin krádeže podľa § 212 ods. 2 písm.f) Tr. zákona so skúšobnou dobou na 12 mesiacov, v ktorej sa osvedčil. Vzhľadom na osobu páchateľa s prihliadnutím na jeho doterajší život, na predchádzajúce trestné stíhanie avšak iného charakteru, zákonom chránený záujem, ako aj na okolnosti spáchania skutku som dospel k záveru, že v danom prípade sú splnené všetky podmienky ustanovenia § 216 ods. 1 Tr. poriadku a podmienečné zastavenie trestného stíhania s uložením skúšobnej doby v trvaní 3 rokov možno považovať za opodstatnené a dostačujúce.
Podľa § 171 ods. 1 Tr. zákona kto neoprávnene prechováva pre vlastnú potrebu omamnú látku, psychotropnú látku, jed alebo prekurzor, potrestá sa odňatím slobody až na tri roky.
Podľa § 135 ods. 1 Tr. zákona prechovávaním omamnej látky, psychotropnej látky, jedu alebo prekurzora pre vlastnú potrebu sa rozumie mať neoprávnene v držbe po akúkoľvek dobu omamnú látku, psychotropnú látku, jed alebo prekurzor v množstve, ktoré zodpovedá najviac trojnásobku obvykle jednorazovej dávky na použitie, a to pre osobnú spotrebu.
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.	
Podľa § 216 ods. 2 Tr. poriadku sa skúšobná doba začína právoplatnosťou tohto rozhodnutia.  
Podľa § 217 Tr. poriadku ak obvinený v priebehu skúšobnej doby bude viesť riadny život, rozhodne orgán, splní povinnosť nahradiť spôsobenú škodu a vyhovie aj ďalším uloženým obmedzeniam a povinnostiam, prokurátor rozhodne, že sa obvinený osvedčí. Inak sa rozhodne, a to aj počas skúšobnej doby, že sa v trestnom stíhaní bude pokračovať.

Z uvedených dôvodov bolo rozhodnuté tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Richter
prokurátor